Վալբոնայի հովիտ ազգային պարկ

Վալբոնայի հովիտ ազգային պարկ (), բնության հատուկ պահպանվող տարածք, որ տեղակայված է Ալբանիայում՝ Տրոպոյայի շրջանի ու Կուկասի գավառի տարածքներում։ Այն գտնվում է Բայրամ Ցուրի քաղաքից 25-30 կմ դեպի հյուսիս-արևմուտք։

Վալբոնայի հովիտ պարկը Ալբանիայի այն երեք ազգային պարկերից մեկն է, որ ձևավորվել են 1996 թվականի հունվարի 15-ին Մինիստրների խորհրդի № 102 որոշմամբ (մյուս երկուսն են՝ Qafë Shtamë և Zall Gjoçaj): Ազգային պարկի տարածքը կազմում է 80 քառակուսի կիլոմետր։ Այն զբաղեցնում է Վալբոնա գետի վերին հոսանքները, որ գտնվում են Հյուսիսալբանական Ալպերում։ Հյուսիսում պարկը շարունակվում է Չեռնոգորիայի սահմանից այն կողմ, արևմուտքում հասնում է մինչև Տետի ազգային պարկի սահմանները (), իսկ արևելքում տարածվում է մինչև Lumi i Gashit արգելոցը։ Վալբոնայի հովիտ ազգային պարկի բարձրությունը ծովի մակարդակից կազմում է 400-ից մինչև 2692 մետր։ Պարկի տարածքում կան բազմաթիվ քարայրներ։ Դրանց թվում է Դրագոբի քարայրը, որտեղ մահացել է Ալբանիայի ազգային հերոս Բայրամ Ցուրին։

Ալբանիան, Չեռնոգորիան ու Կոսովոյի Հանրապետությունը նախատեսում են ստեղծել բնության պահպանվող տարածք, որ տեղակայված կլինի երեք պետությունների տարածքում և կկոչվի «Բալկանյան խաղաղության պարկ»։

Բուսական աշխարհ
Վալբոնայի հովտում աճող ծառերի շարքում հանդիպում են եվրոպական հաճարենի (Fagus sylvatica), Հելդրեյխի սոճի (Pinus heldreichii), բալկանյան (մակեդոնական) սոճի (Pinus peuce), սոճի սովորական (Pinus silvestris), շագանակենի ցանովի (Castanea sativa), ընկուզենի սովորական (Juglans regia), խնձորենի անտառային (Malus sylvestris) և այլն։

Կենդանական աշխարհ 
Ազգային պարկի տարածքում հանդիպում են այնպիսի կաթնասուններ, ինչպիսիք են գորշ արջը (Ursus arctos), գայլը (Canis lupus), սովորական լուսանը (Felis lynx), այծյամը (Capreolus capreolus), քարայծը (Rupicapra rupicapra), վարազը (Sus scrofa):

Պատկերասրահ

Ծանոթագրություններ 

Ալբանիայի ազգային պարկեր